रायजोआव बेकार जेंनाया बारानिफ्राय बारा बांनो हमदोंसै। जोंनि रायजोआव सोलायनाय लाबोग्रा सोरखारा गोबां गोदान-गोदान बिथांखि फोसावदों। बे बयनिबो थाखाय बरायथावना । जों नुनायाव रान्दि, फिसाय गारजानाय, खंगा-खंगिफोरखौ हमनानै हाबा जायै आइजो, जुलि जानो सम जानाय गोरिब सिख्लाफोरखौ हेफाजाब बादियै से थला सनानि बेसेन होनाय, आनजादफोराव मोजां फिथाइ खालामनो हानाय फरायसुलिफोरनि थाखाय गंसेयै स्कुटि होनाय, सेल्फ हेल्प ग्रुप मोनसे दोलो दाहोनानै माबा खालामनो थाखाय सा 10 सुबुंफोरनि दोलो मोनफ्रोमनोबो बाजि रोजा रां होनानै हेफाजाब होनायफोरनि अनगायै गोरिब नखरनि थाखाय दानफायाव 830 रांहै हेफाजाब होनायफोरखौ हमनानै आरो गोबां रोखोमनि बिथांखिफोर सोरखारा फोसावनायाव रायजोनि नोगोरारिफोरखौ जोबोर गोजोननाय नुनो मोनो । नाथाय बे बिथांखिफोर बेसेबां जाफुंसार जादों बेखौ रोखा बुंनो हाया। जिखियानो जाया मानो सोरखारा माबा मोनसे फोसावदों । थांनाय सोरखारफोराबो बिदि रोखोमनि गोबां बिथांखि फोसावनायनायनि बाथ्राखौ गासैबो सुबुङा मिथियो। बिदि मोनफ्रोमबो सोरखारा गोहोयाव फैयो आरो फोजोबनानै ओंखार लाङो। रायजोफोरनि गोसोयाव खालि सानबोलाउरी बादिल’ जानानै थायो। मानोना मोनफ्रोमबो सोरखारा फोसावनाय बिथांखिफोरा नंथारगौ । बेनिफिसारीफोरा मोना होननानै सम-सम बुंनाय नुयो। बेफोर बादिनि सुबिदाखौ गेजेर थाखोनि सुबुंफोरासो मोनो। बे अजदखौ मोनफ्रोमबो सोरखारनि समाव नुजाथिनाय नुयो। गासैबो हारिनि मानसिफोरनि थाखाय रोखोम-रोखोम बिथांखिफोर फोसावनाय जायोबाबो रायजोयाव गिलु-बालु भाबै बांनो हमनाय बेकार सेंग्रा-सिख्लाफोरनि थाखाय दिनैसिम मोनबो सोरखारा जेबो रोखोमनि बिथांखि लानाय नुनो मोनाखै। इमफ्लयमेन्ट एक्ससेन्स मिरुफोरा बेकार सेंग्रा-सिख्लाफोरनि मुं थिसननानैनो बेथन लाबाय थानाया साननांगौ बाथ्रा जानानै फैदों । गोबां सेंग्रा-सिख्लाफोरा साखरिनि बैसो थांनायनि उनाव गावखौनो खाफाल मोन्दा बादि सानसै । नाथाय बिनि राहा सोरखारा खालामनानै होनो हायाखै। नुनायाव मोनसे गोरिब नखरावनो बेकार जानानै थानांनाया जेथिंबो आगोर मोना जानानै थानाय नुयो। सोरखारा मिथिनानैनो मिथियै बादि थानानै गावनि गादिखौ रैखा खालामनो थाखाय बिसायख’थि समाव हाब्रु सारद्लानो हमदों । जोंनि रोखा बुंनाय बे सोरखारा सोलाय होनायनि मुङाव बेकारफोरनि बाथ्राखौ साननानै बेकारफोरनि थाखाय माबा मोजां खालामनो हायो। सोरखारा गोसो जायोब्लाबो बेकारफोरनि थाखाय सानजायो। बिदि खालामोब्ला बिसोरनि नखरनि सुबुंफोरा एसे हेफाजाब मोनगोन । खायसेफोरा बेकार जेंनाखौ असिला लानानै गाज्रि खामानि मावनाय नुनो मोनो। खायसे सुबुंफोरा गाज्रि लामाजों थांदों । बिदि गाज्रि लामानिफ्राय रायजो सोरखारा बांबोनाय गोबां दायगोनांफोर खामानिफोरखौ खमायनो हागौ। बेखौ सोरखारा खालामोब्ला बेकार होननानै लानाय सुबुंफोरा खमायनो हागौ।